Portmorsbijas deklarācija par pārtikas un finanšu krīzi



Oficiālais Vēstnesis 061 , 16/03/2009 Lpp. 0042 - 0044



Rezolūcija [1] par situāciju Zimbabvē ĀKK un ES Apvienotā parlamentārā asambleja, - tiekoties Portmorsbijā (Papua-Jaungvinejā) 2008. gada 25.– 28. novembrī, - ņemot vērā Reglamenta 17. panta 2. punktu, - ņemot vērā Panāfrikas parlamenta vēlēšanu novērošanas misijas ziņojumu par apvienotajām vēlēšanām Zimbabves Republikā 2008. gada 29. martā, - ņemot vērā Panāfrikas parlamenta vēlēšanu novērošanas misijas 2008. gada 29. jūnija sākotnējo ziņojumu par Zimbabves prezidenta ievēlēšanu un Parlamenta papildvēlēšanām, - ņemot vērā Panāfrikas parlamenta vēlēšanu novērošanas misijas 2008. gada 30. jūnija starpziņojumu par Zimbabves prezidenta ievēlēšanu un parlamentārajām papildvēlēšanām, - ņemot vērā Āfrikas Savienības (ĀS) Novērotāju misijas Zimbabvē 2008. gada 29. jūnija sākotnējo ziņojumu, - ņemot vērā rezolūciju par valsts vienotības valdības izveidošanu Zimbabvē, kas tika pieņemta Āfrikas Savienības 2008. gada 1. jūlija sammitā Šarmelšeihā, - ņemot vērā Principus un vadlīnijas, kas nosaka demokrātisku vēlēšanu kārtību, kurus Dienvidāfrikas attīstības kopiena (SADC) pieņēma 2001. gada Parlamentārajā forumā, un Principus un vadlīnijas, kas nosaka demokrātisku vēlēšanu kārtību, kurus pieņēma DĀAK sammitā Maurīcijā 2004. gada augustā, - ņemot vērā 2008. gada 15. septembra vienošanos starp Zimbabves Āfrikas Nacionālo Savienību — Patriotisko fronti (ZANU-PF) un diviem Kustības par demokrātiskām pārmaiņām (MDC) grupējumiem, lai panāktu Zimbabves problēmu risinājumu, - ņemot vērā SADC līgumu un tam pievienotos protokolus, tostarp SADC vēlēšanu protokolu, - ņemot vērā Āfrikas Savienības dibināšanas aktu, Āfrikas Tautu un cilvēktiesību hartu un Jauno partnerību Āfrikas attīstībai (NEPAD), A. tā kā prezidenta, parlamenta (apakšpalātas) un senatoru priekšvēlēšanu kampaņa 2008. gada martā un pašas vēlēšanas jūnijā notika nepieņemamā vardarbības un opozīcijas tiesību pārkāpumu gaisotnē, kurus pieļāva Mugabes partijas ZANU-PF nolīgtā Zimbabves armija un milicijas; B. tā kā opozīcijas partijas MDC ģenerālsekretāra Tandai Biti arests priekšvēlēšanu kampaņas laikā un partijas līdera Morgan Tsvangirai, kas nostājās pret Robertu Mugabi un bija spiests meklēt patvērumu Eiropas vēstniecībā un pēc tam atstāt valsti, slepkavības mēģinājums piespieda M. Tsvangirai atsaukt savu kandidatūru prezidenta vēlēšanās; C. tā kā par spīti visu veidu spiediena izdarīšanai uz iedzīvotājiem un viņu iebiedēšanai Morgan Tsvangirai guva lielu atbalstu pirmajā prezidenta vēlēšanu kārtā un tā kā MDC uzvarēja arī parlamenta (apakšpalātas) vēlēšanās un parlamenta spīkera vēlēšanās; D. tā kā, pamatojoties uz oficiālajiem 2008. gada 27. jūnija vēlēšanu rezultātiem, par prezidentu tika ievēlēts Roberts Mugabe pēc Morgan Tsvangirai atkāpšanās; E. tā kā vairākums Āfrikas novērošanas misiju (Rietumāfrikas valstu ekonomiskā kopiena, Panāfrikas parlaments, Āfrikas Savienība) paziņoja, ka izmantotās vardarbības dēļ vēlēšanu rezultāti neatspoguļo tautas gribu; F. tā kā ar prezidenta Thabo Mbeki starpniecību 2008. gada 15. septembrī ir panākts progress — politiska vienošanās par nacionālās vienotības valdības izveides principiem, lai varētu pārtraukt krīzi; G. ņemot vērā nemitīgo strupceļu sarunās starp abām valsts vienotības valdības pusēm; H. tā kā šo vēlēšanu postošā norise ir vēl vairāk pasliktinājusi Zimbabves iedzīvotāju katastrofālo humanitāro situāciju, piespiežot cilvēkus pamest savas mājas vai atstāt valsti; I. tā kā valstī plosas holera, ir gandrīz pilnīgi sabrukusi veselības sistēma un pārtraukta ūdens piegāde; tā kā paredzamais mūža ilgums Zimbabvē pirms desmit gadiem bija 60 gadi abu dzimumu pārstāvjiem, bet tagad strauji samazinājies un ir vairs tikai 37 gadi vīriešiem un 34 — sievietēm; tā kā 1,7 miljoni cilvēku Zimbabvē ir inficēti ar HIV; J. tā kā Pasaules pārtikas programmas (PPP) ietvaros oktobrī ir pabaroti 2 miljoni zimbabviešu un ir paredzēts, ka līdz 2009. gada sākumam šis skaitlis palielināsies līdz 5,1 miljonam, kas nozīmē, ka puse no valsts iedzīvotājiem drīz būs atkarīgi no palīdzības; K. tā kā UNICEF informācija liecina, ka strādā vien 40 % valsts skolotāju un skolās ierodas tikai trešdaļa audzēkņu; L. tā kā diemžēl Zimbabvē netiek atļauts iebraukt delegācijai, ko veido bijušais ASV prezidents Džimijs Kārters, bijušais ANO ģenerālsekretārs Kofi Anans un cilvēktiesību advokāte Graça Machel; 1. Stingri nosoda vardarbības un iebiedēšanas kampaņas, kas vērstas pret iedzīvotājiem, lai ietekmētu balsojuma rezultātus 2008. gada vēlēšanās, kā arī opozīcijas tiesību pārkāpumus; 2. Paziņo, ka tik drausmīgu pārkāpumu dēļ 2008. gadā Zimbabvē notikušās vēlēšanas nav uzskatāmas par pārredzamām, ticamām un taisnīgām; 3. Atzinīgi novērtē prezidenta Thabo Mbeki starpniecību Āfrikas vārdā un steidzami aicina Āfrikas valstis un reģionālās struktūras, piemēram, SADC un ĀS, kā arī ievērojamas Āfrikas personības, aktīvi iesaistīties sarunās par Zimbabves situācijas risinājumu un pēc tam uzraudzības darbā; 4. Apstiprina, ka valsts vienotības valdība ir risinājums krīzes izbeigšanai, piemērojot pārejas periodu, kas ļautu veikt iestāžu reformu un likuma varas atjaunošanu; uzsver, ka 2008. gada 15. septembra darījumā par varas dalīšanu puses vienojās sadarboties, lai rastu ilgtspējīgu un stabilu demokrātisku un mierīgu risinājumu Zimbabves pašreizējai politiskajai, ekonomiskajai un sociālajai krīzei; 5. Mudina visas vienošanās puses pildīt saistības un konstruktīvi un pilnīgi iesaistīties vienošanās īstenošanā un izrādīt lielāku savaldību un samērību sarunās; uzsver, ka visas puses ir vienlīdzīgas un tām jāatturas no vienpusēju darbību veikšanas saistībā ar jaunas valdības veidošanu; 6. Ļoti lūdz starptautisko sabiedrību nodrošināt ātru būtiskas humānās palīdzības nodrošināšanu Zimbabves iedzīvotājiem; 7. Norāda uz politiskās krīzes postošo ietekmi uz Zimbabves iedzīvotājiem; norāda, ka ES nesen ir piešķīrusi palīdzību 10 miljonu eiro apmērā, un aicina Zimbabves varas iestādes atcelt visus ierobežojumus humānās palīdzības aģentūrām un palīdzēt nogādāt humāno palīdzību saskaņā ar cilvēcības, neitralitātes, objektivitātes un neatkarības principiem; 8. Pauž dziļas bažas par Zimbabves bēgļu situāciju reģionā un nosoda vardarbību, kas vērsta pret Zimbabves bēgļiem kaimiņvalstīs; aicina Eiropas Komisiju atbalstīt kaimiņvalstis, piešķirot tām finansiālu un materiālu palīdzību bēgļu programmām; 9. Ļoti lūdz visām iesaistītajām pusēm un starptautiskajai sabiedrībai būt gatavai nodrošināt steidzamu palīdzību Zimbabves pēckonflikta atjaunošanai; 10. Izsaka dziļu nožēlu par to, ka Mugabes režīms liedz ieceļošanas vīzu Vecajo humanitārajai delegācijai, ko veido bijušais ANO ģenerālsekretārs Kofi Anans, bijušais ASV prezidents Džimijs Kārters un sieviešu un bērnu tiesību advokāte Graça Machel, jo viņi vēlējās izmantot savu ietekmi, lai palielinātu tūlītēju un ilgtermiņa palīdzības iepludināšanu valstī, lai pārtrauktu Zimbabves iedzīvotāju šausmīgās ciešanas; pauž spēcīgu atbalstu Vecajo nerimstošajiem centieniem mazināt Zimbabves humanitāro krīzi; 11. Aicina nākamo valsts vienotības valdību izveidot neitrālu un neatkarīgu miera un samierināšanas komisiju, lai veicinātu nacionālo atlabšanas procesu, kurā tiks izskatīti noziegumi pret cilvēci, spīdzināšana, izvarošana un citi iekšējos konfliktos pastrādāti noziegumi; 12. Uzskata, ka ir ļoti svarīgi piešķirt jaunievēlētajam parlamentam finansējumu un atbalstu, lai uzlabotu tā veiktspēju; 13. Uzdod līdzpriekšsēdētājiem nosūtīt šo rezolūciju ĀKK un ES Ministru padomei, Eiropas Komisijai, Panāfrikas parlamentam, Zimbabves valdībai un parlamentam, Āfrikas Savienībai, SADC un ANO ģenerālsekretāram. [1] Pieņemta ĀKK un ES Apvienotajā parlamentārajā asamblejā 2008. gada 28. novembrī Portmorsbijā (Papua-Jaungvinejā). --------------------------------------------------